google/wiki40b huggingface dataset:
Nuka K. Godtfredsen

Arkeologiske tegneserier

For Nationalmuseet har han laget flere album med arkeologiske tegneserier om Grønlands forhistorie. Det første album, De første skridt kom ut i 2009 på grønlandsk, dansk og engelsk. Albumet Hermelinen fra 2012, som han laget i samarbeid med Martin Appelt kom på grønlandsk og dansk og i 2013 på engelsk. Dette ble nominert til Nordisk råds barne- og ungdomslitteraturpris for 2013. Tegninger fra de to første album blir vist på vandreutstillingen Qanga.
Oslo Fjord Fest

Oslo Fjord Fest er en musikkfestival som arrangeres på Sukkerbiten i Bjørvika i Oslo i juli hvert år.
Festivalen ble første gang arrangert i 2015, med konserter og femilieprogram. Publikumskapasiteten er 5500.
Brüel & Kjær

Brüel & Kjær (Sound and Vibration Measurement A/S) er en produsent av måleinstrumenter for lyd og svingninger. Det er et datterselskap av det britiske Spectris plc og har hovedsentral i Nærum ved København. 
Brüel & Kjær ble grunnlagt 28. november 1942 av Per Vilhelm Brüel (født 15. mars 1915) og Viggo Kjær (født 5. juni 1914). De to gründerne møttes som studenter ved Den Polytekniske Læreanstalt i København. Etter at de var ferdig med sine studier i 1939, besluttet de å utvikle akustiske instrumenter. Holger Nielsen ble en tredje partner i 1945 og forble til sin død i 1978 i selskapet.
Gowalla

Gowalla var en lokasjonsbasert sosial nettjeneste laget av Alamofire, et programvareselskap i Texas, USA. 
Tjenesten gikk ut på at brukere kunne sjekke inn på steder eller spots som det heter på engelsk. Ved å bruke en applikasjon for mobiltelefoner som bruker GPS kunne man finne ut om det fantes noen steder i nærheten, eller man kunne opprette et sted selv dersom det ikke allerede fantes.
Brukerne kunne legge inn egne kommentarer eller anmeldelser av steder, for eksempel etter restaurantbesøk og liknende. Et sted kunne brukes i markedsføringen av en bedrift eller butikk, og brukerne kunne få premier når man sjekket inn på et sted. Det var mulig å se hvilke brukere som tidligere hadde sjekket inn på stedet, samt lese eventuelle kommentarer andre brukere hadde lagt inn. Man kunne også få varsling når venner på Gowalla sjekket inn på steder. 
Man kunne også opprette reiser som inneholdt opp til 20 forskjellige steder. En reise kunne kategoriseres for eksempel som Fjelltur eller Pubrunde.
I mars 2010 hadde Gowalla cirka 150 000 aktive brukere.
En annen liknende tjeneste er Foursquare.
Turbulens

Turbulens er et samlebegrep innom først og fremst fluiddynamikk (som aerodynamikk og hydrodynamikk), for de strømningene som skjer ved forholdsvis høy hastighet, store friksjonskrefter og lav viskositet. En annen måte å si det på, er at turbulens kan skje ved høye reynoldstall. Det finnes ingen eksakt definisjon av turbulens.
En strømning som ikke er turbulent kalles laminær strømning.
Turbulente strømmer er tilfeldige i den forstand at det ikke går an å forutse hvilken hastighet strømmen vil ha på et gitt sted på et gitt tidspunkt. Derimot kan det beskrives statistisk. Det er også ikke-lineært, da små forstyrrelser kan medføre store forandringer av strømningene. Jo høyere reynoldstallet er, desto mer følsom er strømmen for forstyrrelser og desto større er sannsynligheten for at strømmen blir turbulent. Turbulens medfører også en økt diffusjon, da turbulens kjennetegnes av hurtig varierende strømninger i forskjellige retninger.
Ved turbulens dannes relativt store virvler som etterpå danner flere mindre virvler som i sin tur etter hvert oppløses gjennom at bevegelsesenergien blir til varme. Tendensen at storskala-variasjoner etterpå omdannes til småskala-variasjoner gjelder også for andre skalarer.

Turbulens i atmosfæren

Et godt synlig - og ofte hørbart - tegn på turbulens i atmosfæren er bygeskyer (Cumulonimbus). Tordenvær og hagl er tegn på kraftig turbulens, likeså hvis en ser uregelmessige bevegelser i skymassene. Tornadoer er en ekstrem form for turbulens.
Et jevnt skylag, f.eks. ved tiltykning foran en varmfront, er derimot et tegn på laminære luftstrømmer.
Lokal kan turbulens også skapes av terrengformasjoner, f.eks. i kupert terreng og i trange bygater med høyhus på begge sider.
Ernst Eduard vom Rath

Liv

Ernst vom Rath gikk på realgymnasiet i Breslau, og studerte jus i Bonn, München og Königsberg. Han ble medlem av NSDAP i 1932. I 1934 trådte han inn i utenrikstjenesten som attaché og var virksom ved ambassadene i Bukarest, Paris og Calcutta. Før han ble beordret til Paris, var han på et flere måneder langt kuropphold i St.Blasien i Schwarzwald, angivelig for en magelidelse. Atten år etter andre verdenskrig forklarte imidlertid den jødiske legen Sarella Pomeranz under ed at hun hadde behandlet vom Rath så tidlig som i 1929. Hun var dengang assistentlege ved Røntgeninstituttet i Berlin, der vom Rath fikk behandling med kortbølger for diagnosen endetarmsbetennelse med gonokokker. Det ble videre anført at man dengang hadde mange pasienter i Berlin med gonoré i endetarmen som følge av homoseksuelle kontakter. Når vom Rath sørget for å oppsøke jødiske leger, var dette for å unngå offentlig registrering og mulig skandale hvis det kom til anklager fra ikke-jødiske leger.
Fra juli 1938 var han stasjonert i Paris, der hans onkel Roland Köster tidligere hadde vært ambassadør. Etter at han i en alder av 29 år ble skutt av Grynszpan, fikk han 17. november 1938 en statsbegravelse i Düsseldorf.

Grunner til drapet

Grynszpans familie skulle utvises til Polen, men Polen nektet å ta dem imot, og de ble sammen med mange andre nødt til å oppholde seg ved grensestasjonene mens den tyske regjeringen forhandlet med polakkene. Grynszpan ble oppmerksom på dette gjennom et fortvilt postkort fra sin søster Beile, skrevet 31. oktober 1938 i grensebyen Zbaszyn. Hun fortalte her om den brutale deportasjonen fra hjembyen Hannover som familien hadde måttet forlate uten andre midler enn en koffert hun fikk lov å pakke til dem. Det blir vanligvis antatt at Grynszpan skjøt Rath fordi han ikke ville hjelpe ham å bedre hans families situasjon.
Det finnes også en annen teori, som imidlertid har fått en mer blandet mottagelse. Ifølge opptegnelser fra den franske forfatteren André Gide skulle Rath være aktiv i Paris' homoseksuelle miljø og kjenne Grynszpan derfra. Bl.a. forskeren Hans-Jürgen Döscher har hevdet at Rath og Grynszpan hadde et homoseksuelt forhold, og at Grynszpan, som oppholdt seg illegalt i Frankrike, skjøt Rath fordi han ikke hadde hjulpet ham å skaffe seg lovlig opphold slik han hadde lovet.
Akter

Akter (atter) betegner den bakre delen på et skip, aktenfor tvers, det vil si alt som er bak midtskips. Ordet kommer fra nederlandsk på samme måte som en rekke andre skipsuttrykk som ble tatt opp i norsk språk mens Nederland var en dominerende handels- og sjøfartsnasjon i vår del av verden på 1600-tallet.
Antonymet til akter er forut, og til selve akterenden eller akterspeilet baugen.
Raymond Wang Chonglin

Prest

Wang Chonglin ble presteviet i 1950.  I 1957 ble han et av målene for det kinesiske kommunistpartis kampanje mot den katolske kirke, og han ble arrestert og sendt i fengsel. Han ble ikke løslatt før 21 år etter, i 1979, og gjenopptok da sitt prestelige virke i provinsen Hebei.

Biskop

«Undergrunnsbiskop»:Wang Chonglin ble hemmelig bispeviet i 1983 som «undergrunnsbiskop», og Pavestolen anerkjente ham som biskop av Zhaoxian med mandat til å administrere området Weixian. I 1985 gjenåpnet han bispedømmets presteseminar, som var blitt stengt i 1950-årene, og i 1988 dannet han et konvent for kvinnelige ordenskall. 
«Åpen» biskop:Den 16. februar 1998 lot han seg offisielt innsette som «åpen» biskop i det kinesiskopprettede bispedømmet Xingtai, hvis statsdefinerte territorium ligger inn imot Zhaoxian. Dette bispesetet hadde vært ubesatt etter at dets biskop, Joseph Hou Jinde, døde i 1994.
I august 2000 ordinerte biskop Wang imidlertid en koadjutorbiskop til Zhaoxian, Joseph Jiang Mingyuan, i hemmelighet. Begge ble kort tid etter arrestert og holdt i arrest i fem måneder i kummerlige kår, atskilt fra hverandre.
Biskop Jiang ble innsatt som leder av Zhaoxian i mars 2006, etter at pave Benedikt XVI hadde approbert biskop Wangs avgang. Men bare ett år etter gav biskop Jiang bispedømmet tilbake til biskop Wang, på grunn av dårlig helse – han døde så i juni 2008.   
Zhaoxian hadde i 2008 57 prester, 84 nonner og 48 prestestudenter; antall katolikker var rundt 57 300. 
Biskop Wang fikk hjerneblødning og døde 2. februar 2010. Titusener overvar hans begravelse.
RS «Ægir»

Havari

29. september 2016 var redningsskøyta ute på redningsoppdrag ved Borhaug i Farsund etter melding om at to personer hadde falt i sjøen. I tillegg til redningsskøyta ble ett Sea King-redningshelikopter fra 330-skvadronen sendt til stedet.
Underveis i søket ble «Ægir» tatt av brottsjø som slo fartøyet rundt to ganger. Redningsskøyta pådro seg store skader og mistet fremdriften, slik at mannskapet ble tvunget til å evakuere fartøyet. Mannskapet sendte ut nødmelding over VHF som ble besvart av Rogaland radio. Redningshelikopteret som allerede var i området gikk umiddelbart til assistanse.
Mannskapet på tre tok på seg overlevelsesdrakter og ble instruert til å hoppe i sjøen én og én for så å bli plukket opp i vannet av redningsmann fra helikopteret. Den siste av mannskapet ble plukket opp fra dekk da fartøyet var for nære land til at det var forsvarlig å hoppe i sjøen. Mannskapet kom fra hendelsen uten alvorlige skader.
Redningsskøyta drev i land på Storestranda på Lista. På grunn av omfattende skader ble den umiddelbart tatt ut av tjeneste, og etter en nøye gjennomgang av skadeomfanget ble det klart at fartøyet formelt ble kondemnert.
Når den opprinnelige redningsaksjonen ble iverksatt var det ikke avklart om en eller to var savnet. Hendelsen med redningsskøyta fikk ikke innvirkning på selve søket, da det ble avklart at kun en var savnet, og var på vei til Bergen med luftambulanse. Vedkommende døde senere av skadene han pådro seg.
Frontenis under Sentralamerikanske og karibiske leker 1946

Frontenis under Sentralamerikanske og karibiske leker 1946. Frontenis var en av flere sporter i de femte sentralamerikanske og karibiske leker som ble arrangert i Barranquilla i Colombia i perioden 5. til 25. mars 1946. Det var andre gangen som frontenis var med i de sentralamerikanske og karibiske leker. De var single- og doubleturneringer, kun for menn.
Telanganaopprøret

Telanganaopprøret fant sted i regionen Telangana fra 1946 til 1951. Regionen var til september 1948 en del av staten Hyderabad, deretter tilhørte den delstaten Hyderabad i India. Opprøret ble organisert av Kommunistpartiet.
Agrarstrukturen i Telangana var slik at jorden var kontrollert av godseiere og staten, mens bøndene var leilendinger og landarbeidere. Befolknigsvekst førte til en stadig forringelse av livsvilkårene for mange på landsbygden.
På 1940-tallet tiltok mobiliseringen for jordreform, sikrere vilkår for leilendinger, bedre lønnsvilkår for arbeidere og slutt på tvangsarbeid. Organisasjonen Andhra Mahasabha var aktiv i dette arbeidet, som i økende grad ble dominert av Kommunistpartiet. Partiet organiserte landsbyråd og forberedte væpnet motstand mot nizamen og myndighetene i Hyderabad. En geriljakrig fulgte og opprørerne hadde i 1948 kontroll over 3000 landsbyer. Det ble gjennomført reformer i områdene opprørerne kontrollerte. Opprørerne kjempet mot Hyderabads politistyrker og hær og mot den paramilitære razakarorganisasjonen.
Staten Hyderabad ble i september 1948 okkupert av India og landet ble gjort til en delstat i Unionen India. Bondeopprøret i Telangana fortsatte og ble nå bekjempet av indiske myndigheter, som kalte opprørerne «kommunistiske terrorister».
Etter at India tok kontroll over Hyderabad var imidlertid Kommunistpartiet splittet i synet på fortsatt væpnet kamp. En sivil administrasjon overtok styret av Hyderabad i desember 1949 og den militære bekjempelsen av bondeopprøret ble erstattet av mildere virkemidler inspirert av reformene kommunistene hadde satt i gang. I 1951 bestemte Kommunistpartiet seg for at opprøret skulle avsluttes og at partiet i stedet skulle stille til delstatsvalg. Det væpnede opprøret opphørte i hovedsak i oktober 1951.
Orkanger Idrettsforening

Orkanger Idrettsforening (OIF) er en idrettsforening fra Orkanger i Trøndelag. Klubben bruker forskjellige arenaer i og rundt Orkanger, men største aktiviteten er i Idrettsparken og Orklahallen.
Klubbens farger er gul og blå.

Historie

Orkanger Idrettsforenings historie startet i 1900 da det for første gang var snakk om organisert idrett på Orkanger. I 1901 ble det første idrettslaget på Orkanger stiftet; Orkedalsørens Idrettslag.
I første halvdel av 1900-tallet ble flere idrettslag i området stiftet. Disse var Orkanger Turnforening (1929), Idrettsforeningen Njardar (1935), Orkanger Atletklubb (1945) og nevnte Orkedalsørens Idrettslag. Disse fire lagene gikk sammen i dagens Orkanger Idrettsforening i 1947.
Bryde Rocks

Bryde Rocks er en liten gruppe holmer rundt 2 km vest-sørvest for sørenden av Main Island, utenfor vestenden av Sør-Georgia. De ble satt på kartet av South Georgia Survey i perioden 1951–57. Gruppen ble navngitt av UK Antarctic Place-Names Committee etter Thorleif Bryde, en hvalskytter i South Georgia Whaling Co ved Leith Harbour, i flere år fra 1952.
Nettbuss Møre

Nettbuss Møre var et busselskap som var en del av Nettbuss, som er det største busselskapet i Norge. Nettbuss Møre drev busstransport i Møre og Romsdal, for det meste i Romsdal og Nordmøre. Selskapet hadde hovedkontor i Ålesund, og avdelingskontor i Molde, Kristiansund, Smøla, Aure, Tustna, Sunndalsøra og Oppdal. Nettbuss Møre ble innlemmet i Nettbuss Midt-Norge fra 1. januar 2013.
Merkevaren TIMEkspressen, linje 11, ble kjørt av Nettbuss Møre mellom Volda og Kristiansund.
Nettbuss Møre var det største busselskapet i Møre og Romsdal, med 389 ansatte og 294 busser. I 2007 reiste 10,3 millioner med Nettbuss Møre. Omsetningen i 2007 var 279 millioner kroner.

Historikk

Aarø Automobilselskap var først med ordinær rutebil drift i Norge og ble stiftet 12. mai 1908 av Johan Aarø sammen med sønnen Ole B. Aarø. I dag er selskapet, via flere oppkjøp og fusjoner, en del av Nettbuss Møre. Selskapet hadde base ved Årø, litt øst for Molde. Samme dag som selskapet ble stiftet, gikk første turen, den 36 kilometer lange veien fra Molde til Batnfjordsøra. En rute som ble kjørt med en nyinnkjøpt sju-seters UNIC 1907-modell. Batnfjordsøra var endestasjon med korrespondanse videre nordover til Kristiansund og Trondheim med dampbåt. Batnfjordsøra ligger midt mellom Molde og Kristiansund. I dag er denne veistrekningen en etappe av E-39. 
Nettbuss Møre var aktivt med i ekspressruter gjennom NOR-WAY Bussekspress. Det skjedde gjennom tre ruter:
1. Mørelinjen – som er den eldste og ble etablert av Surnadal Billag alt i 1935. Videreført av Nettbuss Møre fra 2003.
2. Dag- og Nattekspressen Ålesund/ Molde – Åndalsnes – Oslo (samarbeid med Lesja Bilruter og Veøy Buss)
3. Nordmørsekspressen Kristiansund – Sunndalsøra – Oppdal – Oslo, som startet 1. juni 2004.
Eduardo Gallardo

Karriere

Gallardo var tidlig i sin karriere trener og senere sportsdirektør for den argentinske hovedtadsklubben River Plate.

Landslag

Gallardo overtok ansvaret for det argentinske herrelandslaget etter Mauricio Torres i 2007.
I 2011 satte han en stopper for Brasils overlegenhet i søramerikansk håndball ved å vinne gull under de Panamerikanske leker.
Under Håndball-VM 2011 ledet han Argentina til en 12.-plass som det beste ikke-europeiske laget.
Seieren over Brasil i de Panamerikanske leker sørget samtidig for at Argentina kvalifiserte seg til Sommer-OL 2012 i London, der de endte på en 10.-plass.
Døden tar buss

Handling

Mens politiet bekjemper fredelige Vietnam-demonstranter og ransaker de fjorten år gamle jentene de arresterer, blir passasjene i en buss angrepet av en mann med et maskingevær. Åtte av de ni som er ombord i bussen blir drept. En av de døde er politimannen Åke Stenström, og en av hypotesene i etterforskningen er at massemordet var et kamuflert drap på Stenström - som i fritiden etterforsket drapet på en ung portugisisk prostituert.
For å løse saken blir mange utenforstående tilkalt: Detektiv Ullholm blir introdusert som en reaksjonær politi som har som hobby å sladre på sine kolleger; Per Månsson, som så vidt ble introdusert i en tidligere bok da Beck oppholdt seg i Malmö i forbindelse med en sak, får et ry for mannen som finner hva som helst og den sympatiske detektiven Nordin fra Sundsvall viser seg å være den mest iherdige etterforskeren.
Stuping under Middelhavslekene 1991

Stuping under Middelhavslekene 1991. Stuping var en av flere sporter under de ellevte middelhavslekene som ble arrangert i Athen i Hellas i perioden 28. juni til 12. juli 1991. Det var tiende gangen som stuping var med på programmet under Middelhavslekene. Det ble konkurrert i 3 meter sviktstup og 10 meter tårnstup, kun for menn.
Kappverdisk escudo

Historie

Escudo ble Kapp Verdes valuta i 1914, da den erstattet real. Frem til 1930 brukte Kapp Verde de samme myntene som Portugal, men fikk sine egne pengesedler i 1869.
Ordnance Survey

Historie

Ordnance Surveys har sine røtter i Georg IIs bestilling av en militær kartlegging av det skotske høylandet i 1747. Dette kom som en følge av jakobittopprøret i 1745, da man oppdaget at man hadde for lite kunnskap om områdets geografi. William Roy ble utpekt til å lede arbeidet, og han tok blant annet med seg den anerkjente kunstneren Paul Sandby.
I 1790 begynte Board of Ordnance, forgjengeren til Ministry of Defence, med en nasjonal militær kartlegging. Det første området de tok for seg var Englands sørkyst, hvor man fryktet en fransk invasjon.
Board of Ordnance kjøpte i 1791 inn en Ramsden-teodolitt, og begynte å måle opp den sørlige delen av landet ut fra en linje som Roy selv hadde tegnet opp. Linjen krysset blant annet stedet hvor London Heathrow lufthavn ligger.
I 1801 ble det første kartet i skalen en tomme til en mile (1:63–360) publisert. Det dekket Kent, og Essex fulgte kort tid etter. I løpet av de neste tyve årene ble omkring en tredjedel av England og Wales kartlagt på samme skala. Dette var et svært hardt arbeid. Major Thomas Colby, den lengstsittende direktøren for OS, gikk i 1819 942 km i løpet av nitten dager under et måleoppdrag. Colby og det meste av staben flyttet i 1824 over til Irland, som dengang tilhørte Det forente kongerike. De jobbet der med en kartlegging på skalaen seks tommer til en mile (1:10–560). Disse kartene ble først og fremst produsert for å kunne kartlegge verdier i landet.
Colby var involvert i utviklingen av landmålingsutstyr, og han begynte med en systematisk registrering av stedsnavn. Han reorganiserte også prosessen man brukte i arbeidet med landmåling og karttegning, for å kunne lage tydeligere og mer nøyaktige kart.
Etter at Tithe Commutation Act 1836 var vedtatt trengte man kart i skalaen seks tommer til en mile over England og Wales også. Det var først nøling fra myndighetene, men på grunn av behov i forbindelse med utbyggingen av jernbanen kom Ordnance Survey Act 1841. Denne gav blant annet landmålerne rett til å gå inn på privat eiendom. Samme år som loven ble vedtatt ble OS' hovedkvarter i Tower of London ødelagt av brann. Dette medførte flere år med kaotiske forhold, hvor man blant annet var oppslukt av diskusjoner om hvilken skala man skulle prioritere. Generalmajor Henry James, som hadde blitt OS' nye direktør, så hvordan man kunne bruke fotografier for å produsere kart av forskjellig skala billig og effektivt. Han utviklet og brukte fotosinkografi, noe som ikke bare gjorde kartproduksjonen raskere og billigere, men som hadde som bieffekt at man kunne begynne å avfotografere manuskripter av nasjonal interesse. Mellom 1861 og 1864 ble en faksimile av Domesday Book laget og publisert med denne teknikken.
Etter brannen flyttet OS til Southampton. Arbeid med en serie kart på 25 tommer til en mile ble ferdig i 1895.
Valsøyfjord kraftverk

Historie

Elven Grytåa har siden 1500-tallet gitt kraft til sagbruk, kvern, tresliperi, og kraftverk. Trelastbedriften Enge Bruk ble etablert her i 1890, med mekanisk drift. I 1906 fikk de ny turbin, og da ble det tilkoblet en 6 kW generator til arbeidslys.
Enge Tresliperi ble etablert i 1912. Det ble anlagt ny dam og rørgate, med 185 m fallhøyde. To turbiner for mekanisk drift, en tredje turbin drev en generator for 60 kW likestrøm. Kommunen overtok Enge Tresliperi og fallrettene i 1941.
I 1943 bygde tyskerne et kraftverk for å gi kraft til Glærum Kalksteingruver. Det ble installert to peltonturbiner på 1000 kW hver.
Rørledningen ble byttet ut rundt 1998. I 1990 ble dammen utbedret.
I 1994 ble det bygd helt ny kraftstasjon i nærheten av den gamle, som da ble nedlagt. Årsproduksjonen i det gamle var 12 GWh.
Hippolyte Delaroche

Bakgrunn

Delaroche ble født inn i en velstående familie og ble utdannet av Gros, som da malte legemsstore historiemalerier og hadde mange studenter.

Kunstnerisk karriere

Det første Delaroche-maleri som ble utstilt var det store «Josabeth redder Joas» (1822). Denne utstillingen ledet til hans bekjentskap med Géricault og Delacroix, med hvem han ble venner. De tre var den sentrale gruppen av en stor gruppe historiemalere. 
Han besøkte Italia i 1838 og 1843, da hans svigerfar, Horace Vernet, var leder for det franske akademiet i Roma.
Hans arbeidsverksted i Paris var i rue Mazarine. Hans motiver ble malt med en fast, solid, myk overflate. Teksturen var dagens manér og ble også funnet i verkene til Vernet, Scheffer, Louis-Leopold Robert og Ingres.
Delaroche kom med tiden å bli betraktet som lederen av det såkalte juste milieu-maleriet i Frankrike. Juste milieu («den gyldne middelvei») var en betegnelse som i sin politiske betydning ble popularisertav kong Ludvig Filip, som i 1831 kunngjorde sitt ønske å unnvike såvel et overmål av folkelig makt som kongelig maktmisbruk. Genren krevde detaljrikdom - lokalkoloritt i både litterær og kunstnisk mening - og detaljene skulle gjengis med illusjonistisk sannhetstrohet. Kunstnererne måte vie seg til historiske studier for å unngå anakronismer.
Delaroches arbeider var ikke alltid historisk korrekte. «Cromwell løfter kistelokket og beskuer Charles kropp» er en hendelse ifølge en usannsynlig tradisjon, og «Kongen i vaktrommet, med puritanske soldater som blåser tobakkrøk i pasientens ansikt», er heller ikke korrekt. «Dronning Elizabeth dør på bakken» er oppsiktsvekkende; mens «Lady Jane Greys henrettelse» finner sted i et fangehull, noe som er svært unøyaktig. 
Det sistnevnte maleri, «Lady Jane Greys henrettelse», var en av de mest berømte av hans malerier klart komponert og malt med fullendt teknisk dyktighet. Belysningen er dramatisk, konsentrert på heltinnen i skimrende hvit silkekjole. Virkningen kunne jamføres med finalescenens i et skuespill eller en opera, en tragedie som livfullt ble spilt av virkelige mennesker av kjøtt og blod.
28. juli

Navnedag

Reidar, Reidun.
Milarepas liv

Milarepas liv er en biografi over Milarepa (ca. 1040–1123), som var en yogi, dikter, asket og eneboer som er sentral innenfor tibetansk buddhisme. Verket ble skrevet av Tsangñön Heruka i 1488.
Boka fremstiller Milarepas liv som «et ideelt liv, et liv i overensstemmelse til fulle med den buddhistiske lære slik den ble forstått i Tibet, og et eksempel til etterfølgelse …» Denne framstillingen er i tråd med idealene for en tibetansk helgenbiografi, en namthar.
Boka følger Milarepa fra fødsel til død. I den første delen opptrer han som en brutal hevner; han lærer seg svartekunst etter at moren hadde oppildnet ham til å gjengjelde et økonomisk svik fra onkelen og tanta. I den andre og lengste delen av boka er han i åndelig trening hos guruen Marpa (1012–1097).
Den første oversettelsen til et europeisk språk kom i 1928 ved den amerikanske teosofen Walter Evans-Wentz (1878-1965), som også oversatte Bardo Tödröl («Den tibetanske dødeboken»). Verket ble utgitt på norsk i 2013, med forord av Tenzin Gyatso (Dalai Lama). Utdrag fra verket er tidligere utgitt på norsk i antologien Tibet, 2005.